*****

ΚΑΝΟΝΙΣΜΟΣ (ΕΟΚ) αριθ. 85/90 ΤΗΣ ΕΠΙΤΡΟΠΗΣ

της 12ης Ιανουαρίου 1990

για την τροποποίηση του κανονισμού (ΕΟΚ) αριθ. 2640/88 περί των λεπτομερειών εφαρμογής του καθεστώτος ενίσχυσης για τη χρησιμοποίηση κατά την οινοποίηση συμπυκνωμένων γλευκών σταφυλής και συμπυκνωμένων ανακαθαρισθέντων γλευκών σταφυλής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1236/89 (2), και ιδίως το άρθρο 45 παράγραφος 9 και το άρθρο 47 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2640/88 της Επιτροπής (3) καθορίζει τις λεπτομέρειες εφαρμογής του καθεστώτος της ενισχύσεως στη χρησιμοποίηση των συμπυκνωμένων γλευκών σταφυλής και συμπυκνωμένων ανακαθαρισθέντων γλευκών σταφυλής·

ότι οι παραγωγοί που επιθυμούν να επωφεληθούν της ενισχύσεως για τη χρησιμοποίηση κατά την οινοποίηση συμπυκνωμένων γλευκών σταφυλής και συμπυκνωμένων ανακαθαρισθέντων γλευκών σταφυλής υποχρεούνται να προσκομίσουν την απόδειξη ότι εκπλήρωσαν, κατά την προηγούμενη περίοδο, τις υποχρεώσεις τους ως προς τις υποχρεωτικές αποστάξεις που αναφέρονται στα άρθρα 35, 36 και 39 του κανονισμού (ΕΟΚ) αριθ. 822/87, εφόσον υπόκεινται σ' αυτές·

ότι, σε ορισμένα κράτη μέλη, η απόδειξη αυτή προσκομίζεται με βεβαίωση θεωρημένη από τους αρμόδιους οργανισμούς σε προθεσμίες ενίοτε ασυμβίβαστες με τις κανονικές ημερομηνίες πραγματοποιήσεως των εργασιών εμπλουτισμού και ότι ορισμένοι παραγωγοί τιμωρούνται εφόσον δεν μπορούν να συστήσουν, σε ικανοποιητικές προθεσμίες, τους πλήρεις φακέλους αιτήσεως ενισχύσεως·

ότι πρέπει να υπάρξει η δυνατότητα προσφυγής στην ενίσχυση αυτή μέσω σύστασης εγγύησης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2640/88 τροποποιείται ως εξής:

1. Στο άρθρο 1, η παράγραφος 2 αντικαθίσταται από το ακόλουθο κείμενο:

«2. Σύμφωνα με τις διατάξεις του άρθρου 47 παράγραφος 1 του κανονισμού (ΕΟΚ) αριθ. 822/87, οι παραγωγοί οι οποίοι κατά τη διάρκεια της προηγούμενης περιόδου υπέκειντο στις υποχρεώσεις που προβλέπονται στα άρθρα 35, 36 ή 39 του κανονισμού (ΕΟΚ) αριθ. 822/87, μπορούν να επωφεληθούν των μέτρων που προβλέπονται στον παρόντα κανονισμό μόνον εφόσον προσκομίσουν την απόδειξη ότι έχουν εκπληρώσει τις υποχρεώσεις τους κατά τη διάρκεια των περιόδων αναφοράς που καθορίζονται αντιστοίχως στους κανονισμούς της Επιτροπής (ΕΟΚ) αριθ. 3105/88 (*) και (ΕΟΚ) αριθ. 441/88 (**).

(*) ΕΕ αριθ. L 277 της 8. 10. 1988, σ. 21.

(**) ΕΕ αριθ. L 45 της 18. 2. 1988, σ. 15.»

2. Παρεμβάλλεται το ακόλουθο άρθρο 4α:

«Άρθρο 4α

1. Από την 1η Ιανουαρίου της σχετικής περιόδου, ο παραγωγός μπορεί να ζητήσει να του προκαταβληθεί ποσό ίσο με την ενίσχυση, το οποίο υπολογίζεται για τα προϊόντα που χρησιμοποιούνται για την αύξηση του αλκοολικού τίτλου, εφόσον έχει συστήσει εγγύηση υπέρ του οργανισμού παρεμβάσεως. Η εγγύηση αυτή ισούται με το 120 % της ζητούμενης ενίσχυσης.

Στην αίτηση πρέπει να επισυνάπτονται όσα από τα έγγραφα που αναφέρονται στο άρθρο 3 δεύτερο εδάφιο είναι διαθέσιμα. Τα υπόλοιπα από τα έγγραφα αυτά υποβάλλονται πριν από το τέλος της περιόδου.

2. Η προκαταβολή πληρώνεται από τον οργανισμό παρεμβάσεως εντός του τριμήνου που έπεται της συστάσεως της εγγυήσεως.

3. Μετά την επαλήθευση από την αρμόδια εξουσιοδοτημένη υπηρεσία κάθε εγγράφου και λαμβάνοντας υπόψη το ποσό που πρέπει να πληρωθεί, η εγγύηση αποδεσμεύεται στο σύνολό της ή, κατά περίπτωση, εν μέρει σύμφωνα με τη διαδικασία που προβλέπεται στο άρθρο 19 του κανονισμού (ΕΟΚ) αριθ. 2220/85 της Επιτροπής (*).

(*) ΕΕ αριθ. L 205 της 3. 8. 1985, σ. 5.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Ιανουαρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 128 της 11. 5. 1989, σ. 31.

(3) ΕΕ αριθ. L 236 της 26. 8. 1988, σ. 20.